
Inga III

A 2013. évi Művészeti Diákköri Konferenciára készült Inga 1 és Inga 3 című pályamunkám az első rangosabb megmérettetésen részt vett alkotásom, mely két 50 x 70- es vegyes technikával készített grafika. Különálló munkákról van szó, azonban a kettő egymás mellett jobban tud érvényesülni a kapott címmel együtt. Az Inga 1 és 3 csupán apróbb eltérést mutat, ezért egy alkotásként kezelem őket.
Koncepcióm alapgondolata az volt, hogy egyszerű formavilággal jelenítsem meg két ellentétes fogalom, - itt a könnyű és nehéz fogalmát,- úgy, hogy a kép egyensúlya megmaradjon. Foglalkoztatott az a problémakör, hogy hogyan tudok feszültséget, vagy ellentétet létrehozni úgy, hogy azt fel is oldom ugyanabban a képben. Munkám elkészítése során erre tettem kísérletet vonalakból és színfoltokból építkezve. Eszközválasztásom az indokolja, hogy ez az összetettebb problémafelvetés egyszerűbb formavilágot kívánt.
A munka folyamán újszerű tapasztalatokra tettem szert, mert ez a két munka az első hidegtűvel és mezzotintoval készített grafikám. Mivel a grafika ismeretlen területére tévedtem, több akadállyal találtam magam szemben az alkotófolyamat közben. Olykor bosszantó, olykor izgalmas feladatnak bizonyult, s legfőképp technikailag jelentett kihívást.
A színekkel való játék épp ezeknek a technikai akadályok kiküszöbölésének eredményeként született meg.
Az Inga címet azért választottam, mert a vonalhálós rendszer színfoltokkal való kiegyensúlyozását egy mérleghintán játszó gyerekekhez tudom hasonlítani, amint azon mesterkednek, hogy egyensúlyba tudják hozni a hinta két karját úgy hogy mindketten a levegőben maradjanak.
Végül mire elkészült a grafikám, gondolatban hosszú utat tettem meg. A finoman kidolgoz réznyomatoktól eljutottam egy modernebb és konstruktívabb gondolkodáshoz, amit járható útnak vélek a jövőben is.

